Заклік аб уважлівым стаўленні прагучаў і пасля звароту жыхара Камянца. Валерый Васілевіч будуе ў райцэнтры дом. Як і ўсе забудоўшчыкі, ён скарыстаўся паслугамі мясцовага ЖКГ па ўрэзцы труб. Спецыялісты прыехалі, зрабілі работу за паўгадзіны, выставілі рахунак на 200 рублёў. Але заяўнік сам інжынер, працаваў у такой жа сістэме і расцэнкі ведае. Ён звярнуўся па тлумачэнні ў абласную ЖКГ, адтуль пісьмова адказалі, што работа каштуе прыкладна 56 рублёў. Ды толькі камянецкія камунальнікі стаяць на сваім: прадстаўляюць нейкія толькі ім вядомыя разлікі і з кожным новым пісьмом прыбаўляюць капейкі ў выніковай суме. Разборкі цягнуцца больш за паўгода. І чалавеку ўжо крыўдна не толькі за грошы, але і за справядлівасць. Чаму па ўсёй вобласці паслуга каштуе столькі, а ў Камянцы ў разы даражэй? Кіраўнік вобласці даў строгае ўказанне спыніць гэтую валакіту, а мясцовым кадрам адпаведным чынам указаць на пралікі альбо памылкі і прымусіць выправіць свае хібы.